stanford-oval/wikipedia huggingface dataset:
Ilmailuvuosi 2011
Tapahtumia > Helmikuu

Manx2:sen lennon 7100 onnettomuus vaati kuuden ihmisen hengen, kun Flightline BCN:n operoima Fairchild Swearingen Metroliner -matkustajakone epäonnistui kolmannella laskeutumisyrityksellä sumun vallitsemalla Corkin lentoasemalla Irlannissa.
Delta Air Linesin kotimaanlennolla La Guardian lentoasemalla yhtiön McDonnell Douglas MD-88 -koneen siipeen osui tankkausauto, jonka kuljettajankoppi tuhoutui onnettomuudessa, ja kuljettaja sai lievähköjä vammoja.
Libanonilainen Middle East Airlines allekirjoitti SkyTeamin kanssa liittymissopimuksen. Lopullinen liittyminen lentoyhtiöallianssiin tulee tapahtumaan vuonna 2012.
Tapahtumia > Maaliskuu

Antonov An-148 törmäsi maahan lähellä Garbuzovoa Venäjällä repeydyttyään ilmassa palasiksi. Koelennolla olleen koneen kuusihenkinen miehistö kuoli onnettomuudessa.
Japanin maanjäristyksen ja tsunamin seurauksena Sendain kansainvälinen lentoasema suljettiin ja poistettiin toistaiseksi käytöstä. Myös muut suuret lentoasemat, muun muassa Naritan kansainvälinen lentoasema, olivat suljettuina hetkellisesti. Tällä hetkellä Sendain lennot ohjataan Japanin muille suurille lentoasemille. Havaijilla Hilon, Honolulun, Kahuluin ja Lihuen lentoasemat olivat väliaikaisesti pois käytöstä.
Tapahtumia > Huhtikuu

Southwest Airlinesin Boeing 737-3HR -koneeseen (N632SW) repesi lähes kaksimetrinen halkeama lennon 812 aikana. Matkustamon paineistus laski, minkä seurauksena happinaamarit vapautuivat. Koneen lentäjät tekivät onnistuneen hätälaskun Yuman kansainväliselle lentoasemalle. Southwest Airlines tutkitutti kaikki 80 Boeing 737-300 -tyyppistä matkustajakonettaan onnettomuuden seurauksena.
Vuonna 2009 tutkasta kadonneen ja mereen syöksyneen Air Francen matkustajakoneen hylky löytyi. Rio de Janeirosta Pariisiin matkalla olleen lennon 447 onnettomuuden syy on ollut epäselvä.
Georgian Airwaysin Yhdistyneille kansakunnille operoima Bombardier CRJ100ER tuhoutui epäonnistuneessa laskussa Kongon demokraattisen tasavallan pääkaupungissa. Yhtä matkustajaa lukuun ottamatta kaikki koneessa olleet menehtyivät turmassa.
United Airlinesin Airbus A320-232 -kone (N409UA) teki hätälaskun koneessa olleen savun vuoksi. Kaikki koneessa 106 ihmistä selvisivät vammoitta hätälaskussa.
Air Francen Airbus A380-800 (F-HPJD) oli osallisena yhteentörmäyksessä Comairin Bombardier CRJ-700-koneen (N641CA) kanssa John F. Kennedyn kansainvälisellä lentoasemalla New Yorkissa. F-HPJD selvisi melko vähäisin vaurioin, kun taas N641CA sai suurempia vaurioita.
Suhoi Superjet 100 lensi ensimmäisen kaupallisen lennon Armavian väreissä Jerevanista Moskovaan.
Kazakstanilainen matkustaja yritti kaapata Alitalian Airbus A321-200 -koneen (I-BIXA) lennolla Pariisista Roomaan uhkailemalla lentoemäntää. Mies vaati koneen lennettäväksi Libyaan. Muut matkustajat sekä lentomiehistö onnistuivat taltuttamaan miehen ja kone laskeutui turvallisesti Leonardo da Vincin kansainväliselle lentoasemalle Roomaan. Medioiden mukaan sekavassa tilassa ollut mies pidätettiin Roomassa.
Mustan laatikon runko-osa Air Francen lennolta 447 löytyi lähes neljän kilometrin syvyydestä Atlantin valtamerestä.
Dniproavian Embraer ERJ 145 (UR-DNK) rullasi laskeutumisen jälkeen ulos rullaustieltä pehmeälle maaperälle ja koneen molemmat päälaskutelineet murtuivat koneen alta.
Tapahtumia > Toukokuu

Kesäkuussa 2009 Atlantin valtamereen syöksyneen Air Francen matkustajakoneen lentoarvotallennin löytyi.
Air Francen lennon 447 onnettomuuskoneen ohjaamon ääninauhuri löytyi. Nauhuri oli melko hyvässä kunnossa ja se nostettiin merestä tutkimuksia varten.
Merpati Nusantara Airlinesin Xian MA60 (PK-MZK) syöksyi mereen lähestyessään Kaimanan lentoasemaa lennolla 8968. Kaikki koneessa olleet 25 ihmistä saivat surmansa onnettomuudessa.
United Airlinesin Airbus A319-100 (N801UA) joutui voimakkaisiin turbulensseihin kotimaanlennolla Phoenixista Chicagoon. Matkustamohenkilökuntaan kuulunut lentoemäntä loukkaantui turbulensseissa.
Colgan Airin lentoemäntä loukkaantui lennolla Newarkista Washingtoniin, kun Bombardier Dash 8-400 -tyyppinen matkustajakone (N351NG) joutui voimakkaisiin turbulensseihin lentäjien ohittaessa 6 000 jalkaa. Ensihoitajat kutsuttiin lentoemäntää vastaan lentoasemalle.
Sol Líneas Aéreasin Saab 340A (LV-CEJ) syöksyi maahan lennolla 5428 Argentiinassa vaatien 22 uhria.
Qantasin Boeing 767-300 (VH-OGR) joutui voimaikkaisiin turbulensseihin lähestyessään Perthin kansainvälistä lentoasemaa Australiassa kello 08:20 paikallista aikaa (00:20 UTC). Kone laskeutui puolta tuntia myöhemmin turvallisesti. Kahden matkustajan kerrottiin loukkaantuneen.
Islannissa alkoi purkautua Grímsvötnin tulivuori, joka syöksi ilmakehään tuhkaa.
Trans States Airlinesin lennolla Saint Louisista Greensboroon lennon kapteeni loukkaantui useiden turbulenssien vuoksi hetkeä ennen laskeutumista. Perämies laskeutui Embraer ERJ 145 -koneella (N836HK) turvallisesti määränpäähän, jossa kapteenia oli vastassa ambulanssi.
Islannin tulivuorenpurkauksen vuoksi ilmatila oli suljettuna Islannissa ja Grönlannissa, mutta se saatiin avattua iltaan mennessä pahimman tuhkapilven hellitettyä. Skotlantiin tuulten mukana suunnannut pilvi sai paikalliset yhtiöt perumaan vuoroja lähipäiviltä.
South African Airwaysin lennolla Johannesburgista Kapkaupunkiin Airbus A340-200 -koneen (ZS-SLA) ruumaan lastattu vaarallinen aine pääsi vuotamaan rahtiruumaan aiheuttaen haitallisia kaasuja, jotka kulkeutuivat matkustamoon. Kone jatkoi Kapkaupunkiin ja laskeutui turvallisesti. Kaksi miehistön jäsentä ja yksi matkustaja vietiin sairaalaan oireiden vuoksi.
Kolme lentoemäntää loukkaantui American Airlinesin lennolla 1619 Dallasista San Antonioon, kun McDonnell Douglas MD-82 -koneella operoitu lento joutui turbulensseihin. Kone laskeutui myöhemmin turvallisesti San Antonioon.
Grímsvötnin tulivuorenpurkaus taukosi Islannissa. Tuhkapilven vuoksi ainakin 900 lentoa 90 000 peruttiin Euroopassa.
Delta Air Linesin McDonnell Douglas MD-88 (N941DL) evakuoitiin Atlantan kansainvälisellä lentoasemalla heti laskeutumisen jälkeen oikeanpuoleisen laskutelineen renkaan räjähdettyä ja sytyttyä ilmiliekkeihin. Koneessa oli tapahtumahetkellä 43 matkustajaa ja viisihenkinen miehistö. Evakuointi suoritettiin vasemmanpuoleisten hätäpoistumisteiden kautta, koska koneen perään sijoitettu hätäpoistumistie ei toiminut suunnitellulla tavalla. Neljän ihmimisen kerrottiin loukkaantuneen.
Tapahtumia > Kesäkuu

RusAirin Tupolev Tu-134A (RA-65691) tuhoutui lento-onnettomuudessa Petroskoin lentoaseman lähettyvillä Venäjällä vaatien 44 kuolonuhria. Seitsemän matkustajaa ja yksi lentoemäntä selvisivät maahansyöksystä elossa.
Tapahtumia > Heinäkuu

74 ihmistä sai surmansa Hewa Bora Airwaysin lennolla 952 Kongon demokraattisessa tasavallassa, kun Boeing 727-030 -tyyppinen matkustajakone tuhoutui laskeutuessaan. Onnettomuudesta selvisi 44 koneessa ollutta.
Useita ihmisiä sai surmansa lento-onnettomuudessa Venäjällä, kun Angara Airlinesin operoima Tomskavian lento 5007 teki pakkolaskun Ob-jokeen lähellä Medvedevon kaupunkia. Pakkolaskun syynä oli toisen moottorin syttyminen tuleen.
American Airlines julkisti 460 uuden lentokoneen tilauksen. Kaikkien aikojen lentokonekaupoiksi luonnehdittu tilaus sisältää 260 konetta Airbusilta ja 200 konetta Boeingilta. Tilauksen kokonaishinnaksi muodostui noin 38,5 miljardia dollaria.
Marokon kuninkaallisten ilmavoimien Lockheed C-130 Hercules -tyyppinen lentokone (CNA-OQ) tuhoutui lento-onnettomuudessa lähellä Guelmimia. Turmassa sai surmansa 80 ihmistä.
Perustettuja lentoyhtöitä

Djibouti Air
First Nation Airways
Groninger Luchtvaart Maatschappij
Hamburg Airways
North Cyprus Airlines
Sénégal Airlines*Sky Regional Airlines
TonleSap Airlines
Lakkautettuja lentoyhtöitä

2nd Sverdlovsk Air Enterprise
Gomelavia
Indian
Lotus Air
Mandala Airlines
Moscow Airlines
Sun d'Or International Airlines
Transavia Denmark
Vildanden
Wataniya Airways
Aiheesta muualla

Kuvia tai muita tiedostoja aiheesta ilmailu vuonna 2011 Wikimedia Commonsissa
Turmakoneen peräsin.
Grímsvötnin synnyttämä tuhkapilvi 22. toukokuuta.
Talluskylä

Talluskylä on kylä, joka sijaitsee Tervon kunnassa lähellä entisen kunnan Karttulan rajaa. Talluskylässä toimivia järjestöjä ja yhteisöjä ovat Kyläyhdistys, Martat, Riistaveikot ja Vesiosuuskunta. Talluskylän-Kruunupuiston osuuskunta myöntää kalastuslupia alueen vesistöihin ja valvoo kalastusta. Talluskylän tiekuntien hoidettavina olevia teitä ovat muun muassa Tuppilahden metsätie ja Korosmäentie. Talluskylässä toimivia palveluja tarjoavia urakoitsijoita ovat muun muassa konehuoltajat, putkiasentajat, rakennusurakoitsijat ja sähköalan toimijat.
Olivia Ainali

Olivia Ainali (s. 1998) on suomalainen näyttelijä. Hän tuli tunnetuksi roolistaan viileänä Venlana elokuvassa Risto Räppääjä ja viileä Venla (2012)
Perhe ja tausta

Ainali on oopperalaulaja professori Jorma Hynnisen tyttärentytär ja harpisti Laura Hynnisen tytär.
Ura

Hän on näytellyt viileää Venlaa elokuvassa Risto Räppääjä ja viileä Venla (2012), Janina Sorjosta Yle TV1:n rikossarjassa Sorjonen (2016–2019) ja Sannia Ylen draamakomediasarjassa Kynsin hampain (2016). Ainali näyttelee pääroolin Johanna Hakalana Elisa Viihteen alkuperäissarjassa Korvessa kulkevi. Olivia Ainali sai Vuoden esiintyjä Kultainen Venla -ehdokkuuden roolistaan Korvessa kulkevi -sarjassa.
Ainali on ääninäytellyt televisiosarjoissa ja elokuvissa vuodesta 2013 lähtien. Ääniroolit mm. Nessarose Wicked -elokuvan suomenkielisessä versiossa (2024), Fei Fei elokuvassa Kuuhun ja takaisin (Netflix, 2020), Satin Trolls -elokuvissa (2016-2023), Heta sarjassa Näin koulutat lohikäärmeesi (Netflix) ja Ramona Fuller sarjassa Fuller House (Netflix).lähde?.
Lapsena hän esiintyi Iita-Linta-Marian mykässä roolissa Kansallisoopperan produktiossa Punainen viiva (2006–2007).
Teatteri

Punainen viiva, Kansallisooppera (2006-2007)
Ronnie Österberg

| Ronnie Österberg> Ronald Österberg |
| --- | --- |
 Österberg vuonna 1969 Alvar Kolasen ottamassa valokuvassa.
Henkilötiedot
Koko nimi:  Ronald Österberg
Syntynyt: 15. tammikuuta 1948 Turku
Kuollut: 6. joulukuuta 1980 (32 vuotta) Espoo
Ammatti:  muusikko, rumpali, laulaja
Muusikko
Taiteilijanimi:  Ronnie
Laulukielet:  suomi, englanti
Aktiivisena:  1963–1980
Tyylilajit:  rock, progressiivinen rock
Soittimet:  rummut, lyömäsoittimet
Yhtyeet:  The Sounds (1964)   Jim & The Beatmakers (1964–65)   The Scaffolds (1965)   The Pems   The Boys (1966, 1968–69)   Blues Section (1967–68)   Wigwam (1968–1980)   The Otto Donner Treatment   Jukka Tolonen Ramblin’ Jazz Band   Tuomari Nurmio ja Orpojen tuki (1979)   Jim Pembroke Band (1979–1980)
Levy-yhtiöt:  Love Records   Otava   Scandia-Musiikki   Musiikki-Fazer   RCA   EMI   Virgin Records   Love Kustannus
  [ Muokkaa Wikidatassa ] [ ohje ]  
Ronald ”Ronnie” Österberg (15. tammikuuta 1948 Turku – 6. joulukuuta 1980 Espoo) oli suomalainen rockrumpali. Hänet tunnetaan erityisesti yhtyeistä Wigwam ja Blues Section, mutta hän soitti myös monissa muissa yhtyeissä studio- ja kiertuerumpalina.
Ura

Ronnie Österberg soitteli kitaraa ja leikkirumpuja noin kymmenvuotiaasta, kunnes osti itselleen rummut 14–15-vuotiaana. Hän liittyi yhtyeeseen nimeltä The Fighters, joka sijoittui kärkisijoille vuoden 1963 bändikilpailuissa Helsingin Messuhallissa. Yhtyeen kitaristi oli The Soundsin kitaristin pikkuveli, joten monet esiintymiset hoidettiin maan parhaisiin kuuluvalla Soundsien laitteistolla. Noin vuoden jälkeen Österberg alkoi lyhyiden vierailujen (muun muassa Jim Pembroken Pems) koota ympärilleen uutta yhtyettä, josta syntyi Jim & The Beatmakers. Laulusolistina toimi Fightersien Ralle ”Jim” Wikström, kitaristeina veljekset Seppo ja Kari Keurulainen. Ensimmäinen hitti syntyi Wikströmin kappaleesta ”My Only One”. Suosion myötä alkoivat kuitenkin keskinäiset ristiriidat, ja Österberg lähti yhtyeestä, josta sittemmin kehittyi Jormas. Päivätyössä sattuneesta onnettomuudesta toivuttuaan Österberg liittyi hetkeksi Soundsiin, sitten The Scaffoldsiin, jonka jäsenenä pääsi levyttämään ja kesän yli kestäneelle kiinnitykselle Tukholman vanhankaupungin klubeille. Pian Österberg yllättäen myi rumpunsa ja liftasi Pariisiin, jossa vietti aikaa kunnes hänet karkotettiin oleskeluluvan määräajan ylittämisestä. Heti Suomeen palattuaan hän sai työtarjouksen Eero Raittisen The Boys -yhtyeestä, josta sittemmin tuli The Islanders. Yhtye toimi Dannyn taustayhtyeenä, keikkoja riitti ja soittokokemusta karttui. Islandersin jälkeen vuorossa oli Blues Section, josta sitten kehittyi Wigwam. Blues Sectionin aikoina hän soitti myös muun muassa Eero Koivistoisen albumilla Valtakunta ja M. A. Nummisen Suomen Talvisota 1939–1940 -projektissa.
Ura > Blues Sectionista Wigwamiin

Vuosina 1967–1968 toiminut Blues Section oli monien mielestä ensimmäisiä kansainväliselle musiikilliselle tasolle yltäneitä suomalaisia rockyhtyeitä. Blues Sectionin hajottua uusi progressiivista rockia esittänyt Wigwam-yhtye rakentui Österbergin, basisti Mats Huldenin ja kitaristi Nikke Nikamon ympärille. 1970-luvun alussa Wigwam nousi oman aikansa ehkä merkittävimmäksi suomalaiseksi rockyhtyeeksi, joka herätti huomiota ulkomaillakin. Wigwamin nousua vauhditti Ruotsalaisen teatterin esittämä versio rock-musikaalista Hair, jossa yhtye toimi säestäjänä.
Ura > Yritys laulajana

1960-luvun lopulla Ronnie Österberg esiintyi laulajana kahdella singlejulkaisulla, joilla esiintyi taiteilijanimellä "Ronnie". Niiden julkaisu liittyi levy-yhtiö Love Recordsin pyrkimyksiin luoda uusi pop-iskelmätähti samalle yleisöryhmälle, joka 1960-luvun lopulla kuunteli esimerkiksi Dannyn ja Johnnyn tuotantoa. Österbergin laulama iskelmällinen musiikki ei kuitenkaan menestynyt kaupallisesti, ja tekijä itsekin vierasti laulajan roolia. Vaikka molemmilla singleillä taustabändiksi on merkitty Blues Section, yhtye soittaa vain aiemmalla kun taas jälkimmäisellä soittaa suurempi studio-orkesteri. Myöhemmän singlen A-puolen, Otto Donnerin säveltämän ja Österbergin itsensä sanoittaman kappaleen "Ei kauempaa" ovat levyttäneet myös Tapani Kansa (1970), Seppo Tammilehto (1994), Agents ja Jorma Kääriäinen (2006) sekä Vesa ja tytöt (2012).
Ura > Österbergin mielipiteitä yhtyeistään

Suosikki-lehti haastatteli Österbergiä vuonna 1973 tämän 25-vuotispäivän johdosta. Haastattelussa Österberg sanoi, että ainoa merkittävä yhtye hänen uransa aikana olisi Wigwam. Blues Sectionista kysyttäessä hän myönsi, että se oli eri asia: Blues Section oli hänen mukaansa yhteen John Mayallin sävellykseen perustunut kokeilu, joka ei koskaan tullut valmiiksi ja lopulta hajosi jäsentensä liian eriäviin mielipiteisiin siitä, mihin suuntaan olisi lähdettävä. Jim Pembroken vaihtuminen Frank Robsoniin ei vielä haitannut, mutta Österbergin mukaan muusikkona loistava Pekka Sarmanto ei jotenkin vain pystynyt täyttämään Måns Groundstroemin jättämää aukkoa – se ”jokin” tunne puuttui. Kun Eero Koivistoinen jätti yhtyeen, oli enää päivien kysymys, ennen kuin yhtye hajosi lopullisesti.
Österberg lisäsi, että Blues Sectionin luomalle pohjalle syntyivät sitten sekä Wigwam että Tasavallan presidentti -yhtye. Muut yhtyeet, joissa Österberg oli soittanut, hän kuittasi sanonnalla ”toinen toistaan masentavampia”. Hän ei kuitenkaan erityisesti maininnut ketään – paitsi haastattelijan oikein tivatessa ohimennen Dannyn, jonka kanssa oli vihaväleissä Islandersin aikojen johdosta.
Ura > Myöhemmät vaiheet

Wigwam hajosi ensimmäisen kerran vuonna 1974. Hajoaminen ei kuitenkaan osoittautunut pysyväksi, vaan yhtye kokoontui pian uudestaan toisella kokoonpanolla Österbergin jatkaessa rumpalina. Toistamiseen Wigwam hajosi vuonna 1979. Österberg soitti vuodesta 1979 Jim Pembroke Bandissa, joka kuitenkin hiipui vuoden 1980 aikana.
Vaikean diabeteksen väsyttämä Österberg teki itsemurhan vain 32-vuotiaana hirttäytymällä kotonaan Espoossa 6. joulukuuta 1980. Österberg siunattiin Espoon vanhassa kirkossa 22. joulukuuta. Hänet haudattiin Espoon kirkon hautausmaalle kortteliin A1, hautapaikalle 102.
Kaksi ja puoli viikkoa myöhemmin järjestettiin Helsingin Tavastia-klubilla Österbergin muistoksi hyväntekeväisyyskonsertti, jossa kerättiin rahaa Österbergin vaimon Barbron ja lasten auttamiseksi. Konsertti oli Jukka Tolosen idea, ja mukana sen järjestämisessä oli Österbergin muusikkoystäviä, kuten Måns Groundstroem, Jim Pembroke, Mats Huldén, Pedro Hietanen ja Esa Kotilainen.
Singlet, joilla laulajana

Blues Section & Ronnie: Kauan kuljen / Hei vaan (1968)
Ronnie & Blues Section: Ei kauempaa / Kun yö hyväilee (1968)
Kokonaisalue

Rengasta  R kutsutaan kokonaisalueeksi (engl. integral domain), jos  R on kommutatiivinen,  0\neq 1, ja  R:ssä ei ole nollanjakajia.
Monet kiinnostavat renkaat ovat kokonaisalueita, muun muassa kokonais- ja reaaliluvut sekä jäännösluokkarenkaat  \mathbb {Z} _{m}, missä m on alkuluku. Kokonaisalueet käyttäytyvät monessa suhteessa samankaltaisesti kuin kokonaisluvut, joita voidaan pitää kokonaisalueiden perusesimerkkinä. Muun muassa n-asteisella polynomilla on korkeintaan n juurta kokonaisalueen ja kokonaisalueissa on voimassa supistamislaki  ab=ac\Rightarrow b=c.
Tästä artikkelista poiketen joskus harvoin sallitaan myös ei-kommutatiiviset kokonaisalueet ja jopa ei-ykköselliset kokonaisalueet ja renkaat (pseudorenkaat).
Se, että  R:ssä ei ole nollanjakajia, tarkoittaa, että  ab=0\Rightarrow a=0\ \lor \ b=0.
Alla esitetyssä inkluusioketjussa kukin algebrallinen käsite tarkoittaa sen käsitteen ilmenemien joukkoa (esimerkiksi "Pseudorengas" tarkoittaa kaikkien pseudorenkaiden joukkoa):
Karakteristika

Alkion  a monikerta on  na=a+a+\cdots +a, missä yhteenlaskettavia on n kappaletta. Jos kokonaisalueen D alkion a monikerta  na on nolla jollakin positiivisella kokonaisluvulla n, kun a on nollasta poikkeava, niin jokaisella D:n alkiolla b tulo nb on nolla. Tämä nähdään seuraavasti: Olkoon a nollasta poikkeava kokonaisalueen D alkio ja olkoon D:n karakteristika n. Tällöin  na=a+...+a=a\cdot 1+\ldots +a\cdot 1=a\cdot (1+\ldots +1)=a\cdot (n1), joten jos  a\neq 0, niin täytyy olla  n1=0, koska kokonaisalueessa ei ole nollanjakajia. Kertomalla tämä b:llä ja kirjoittamalla lauseke vastaavalla tavalla auki päädytään yhtälöön  nb=0.
Koska jokainen kokonaisalue on rengas, niin pienintä edellä mainitun kaltaista lukua n sanotaan kokonaisalueen karakteristikaksi ja merkitään char(D) = n. Jos tällaista lukua ei ole, merkitään char(D) = 0. Karakteristika on aina joko nolla tai alkuluku. Tämä nähdään seuraavasti: Oletetaan, että char(D) = n,  n\neq 0.  n=n_{1}n_{2}. Tällöin  n1=(n_{1}1)(n_{2}1) ja koska kokonaisalueessa ei ole nollanjakajia, on  n_{1}1=0 tai  n_{2}1=0. Tarvittaessa muuttujat uudelleen nimeämällä saadaan  n_{1}1=0. Luku n on kuitenkin karakteristikan määritelmän mukaan pienin tällaisen ehdon toteuttava luku, eli  n_{1}=n. Siispä luvulla n ei voi olla epätriviaaleja tekijöitä.
Luokittelu eri karakteristikan mukaan on tärkeä tapa jaotella kokonaisalueita. Erityisen suuri ero on niiden kokonaisalueiden välillä, joiden karakteristika on nolla (äärettömien) ja joiden karakteristika on alkuluku. Jos kokonaisalueen D karakteristika on nolla, on D:ssä äärettömän monta alkioita. Esimerkiksi kuntalaajennukset käyttäytyvät eri lailla riippuen siitä, onko alkukunnan karakteristika ääretön vai äärellinen. Ero tulee näkyviin esimerkiksi kuntalaajennusten yhteydessä.
Äärelliset kokonaisalueet

Keskeinen äärellisiä kokonaisalueita koskeva tulos on se, että jokainen äärellinen kokonaisalue on kunta.
Toisin sanoen sen jokaisella nollasta eroavalla alkiolla on käänteisalkio.
Tulos voidaan perustella seuraavasti:
Olkoon  R äärellinen kokonaisalue,  m kokonaisalueen  R alkioiden lukumäärä ja  a jokin sen nollasta eroava alkio.
Olkoot   b_{1},b_{2},...,b_{m} kokonaisalueen R erisuuret alkiot. Tällöin myös alkiot  b_{1}a,b_{2}a,...,b_{m}a ovat keskenään erisuuria.
Jos nimittäin olisi  b_{i}a=b_{j}a erisuurilla indeksien  i ja  j arvoilla, niin olisi  (b_{i}-b_{j})a=0. Tällöin  b_{i}-b_{j} ja  a olisivat kokonaisalueen  R nollasta eroavia nollanjakajia. Tämä on ristiriita. Alkiot  b_{1}a,b_{2}a,...,b_{m}a käyvät siis läpi kaikki kokonaisalueen  R alkiot. Erityisesti  b_{k}a=1 jollakin  k=1,...,m. Alkio  b_{k} on tällöin alkion  a käänteisalkio.
Esimerkkejä

Kokonaislukujen joukko  \mathbb {Z}  on kokonaisalue.
Jokainen kunta on kokonaisalue.
Jos  R on kokonaisalue,  R-kertoimisten polynomien joukko  R[x] on kokonaisalue, samoin  n muuttujan polynomien joukko  R[x_{1},x_{2},\ldots ,x_{n}]
Kirjallisuutta

Thompson, Jan & Martinsson, Thomas: Matematiikan käsikirja, s. 197.  Helsinki:  Tammi, 1994.  ISBN 951-31-0471-0
Häsä, Jokke & Rämö, Johanna: Johdatus abstraktiin algebraan, s. 190.  Helsinki:  Gaudeamus, 2015.  ISBN 978-952-495-361-0
Carl Wilhelm Rosenlew

Pääjohtaja Carl Wilhelm Rosenlew vuonna 1921. Kuva: John Englund.
Carl Wilhelm Rosenlew (1. lokakuuta 1873 Pori – 22. joulukuuta 1942 Pori) oli suomalainen lääkäri, W. Rosenlew & Co Ab:n pääjohtaja ja Vanajanlinnan rakennuttaja ja omistaja.
Perhe

Rosenlewin vanhemmat olivat kauppaneuvos Fredrik Wilhelm Rosenlew ja Emma Karolina Björkman. Rosenlew oli naimisissa 1897–1922 Olga Kochtomowin kanssa ja vuodesta 1925 Märtha Helena Standertskjöldin (os. von Knorring) kanssa, joka oli Anton Leonard von Knorringin ja kreivitär Hedvig Lovisa Armfeltin tytär. Ensimmäisestä avioliitosta syntyivät pojat Folmer Wilhelm ja Nils Erik Wilhelm.
Ura

Hän pääsi ylioppilaaksi 1891 (Nya svenska lärovärket i Helsingfors) ja opiskeli Helsingin yliopistossa valmistuen lääketieteen kandidaatiksi 1895, lääketieteen lisensiaatiksi 1900 ja lääketieteen tohtoriksi 1903.
Rosenlew toimi yleisen sairaalan gynekologisen osaston apulaislääkärinä 1900–1904 ja Helsingin yliopiston patologis-anatomisen laitoksen amanuenssina 1905–1907. Hän oli W. Rosenlew & Co Ab:n pääjohtajana vuodesta 1907 alkaen.
Rosenlew toimi Suomen Sahaliiton ja Puunjalostusteollisuuden keskusliiton puheenjohtajana 1918-1925.
Anglofiili

Rosenlew oli englantilaisen kulttuurin ihailija, mikä näytti olevan ominaista Rosenlewin suvulle, koska hänen isänsä Fredrik Wilhelm Rosenlew ja Hugo-veljensä olivat Iso-Britannian kunniakonsuleita Porissa. Hänen toinen veljensä Fredrik Valter avioitui brittiläistaustaisen Martina Isabella Gibsonin kanssa, joka oli ruukinpatruuna James Alexander Gibsonin ja Martina Maria Julia Barclayn tytär.
Rosenlew ajoi Rolls-Roycella Vanajanlinnassa. Hän tilasi puvut lontoolaiselta vaatturilta. Hänen tilaussukissaan oli Rosenlew-suvun vaakuna. Hän harrasti englantilaista elämäntyyliä omistamassaan ja rakennuttamassaan Vanajanlinnassa.
Vanajanlinnan rakennuttaja ja omistaja

Rosenlew osti 1916 Harvialassa Katumajärven rannalla sijainneen Äikäälän tilan ja laajensi sitä maanostoilla yli 500 hehtaarin kokoiseksi. Hän rakennutti 1919–1924 tilalle Vanajanlinnan nimellä tunnetun punatiilisen metsästyslinnan jonka suunnitteli arkkitehti Sigurd Frosterus. Rosenlew harrasti Vanajanlinnan mailla hirvikaatoja, fasaaninmetsästystä ja näyttäviä rapujuhlia. Kartanossa vieraili useita talouselämän ja politiikan merkkihenkilöitä kuten marsalkka Carl Gustaf Emil Mannerheim, presidentti Pehr Evind Svinhufvud, presidentti Risto Ryti ja makeistehtailija Karl Fazer.
Talousvaikeuksiin joutunut Rosenlew myi linnan 1941 saksalaiselle asekauppiaalle Willi Daugsille ja jatkosodan jälkeen Vanajanlinna joutui saksalaissaatavina Neuvostoliiton haltuun. Presidentti Risto Ryti halusi ostaa Vanajanlinnan tasavallan presidentin kesäasunnoksi, mutta hän hävisi tarjouskilpailun, koska sisäministeri Toivo Horelli suosi Daugsia. Ryti raivostui tapauksesta. Rosenlew suri Vanajanlinnan kohtaloa ja hän menehtyi seuraavana vuonna.
Maaliskuussa vuonna 2024 Vanajanlinnassa avautui Carl Wilhelm Rosenlewin nimikkoravintola.
Ritarikunnat

Valkoisen Ruusun ritarikunta I luokan ritari (1919)
Vapaudenristin ritarikunta mitali (1919)
Dannebrogin ritarikunta ritari (1924)
Valkoisen Ruusun ritarikunta komentaja (1928)